Дана 30.11.2023.

КЈП ,,ЕЛАН“ КОСЈЕРИЋ

ОБРАЗЛОЖЕЊЕ ПРЕДЛОГА ОДЛУКЕ О ФОРМИРАНЈУ ЦЕНА КОМУНАЛНИХ УСЛУГА

Цене основних комуналних услуга без ПДВ-а које пружа КЈП ,,Елан“ Косјерић тренутно износе:

Услуга Грађани Правна лица Однос

Вода м3 49,19 103,39 2,10: 1

Канализација 15,20 25,90 1,70:1

Услуга изношења смећа 9,46 15,45 1,63:1

Цене комуналних услуга за Правна лица формиране 2011.године повећане су од 01.07.2022.године 5%, док су цене за грађане мењане 2013.године, затим 2017.године, 2018.године и коначно 01.07.2022.године 5%.

Програмом пословања КЈП ,,Елан“ за 2022.годину није предвиђена корекција цена комуналних услуга. Међутим, поремећаји на тржишту и раст цена грађевинског и инсталационог материјала крајем 2021.године, као и наставак раста цена у 2022. години, додатно повећан избијањем ратног сукоба у Украјини и растом цена горива и енергије, захтевао је неопходност корекције цена услуга које пружа КЈП ,,Елан“ Косјерић. Тако смо у првом кораку 2022.године извршили корекцију цена пијачних и погребних услуга, чиме смо само делимично ублажили раскорак раста прихода и трошкова у тим делатностима. Након тога уз сагласност Оснивача извршили смо корекцију цена Водовода и канализације и сакупљања комуналног отпада 5% како би бар делимично смањили губитке које РЈ Водовод и канализација остварују дужи низ година.

Наша очекивања да ће ове корекције цена дати резултате2023.години,иако Програмом пословања није предвиђена корекција цена, демантовале су непредвиђене околности и проблеми који су додатно повећали трошкове предузећа. Обилне кишне падавине од краја маја па до 20-ог јуна довеле су до велике замућености оба водозахвата за снабдевање водом- Таорска врела и бунарског постројења Деспотовићи, што је довело до прекида у водоснабдевању водом за пиће и потребе ангажовања ауто-цистерне за обезбеђење пијаће воде. Све то, уз даноноћан рад радника, довело је до непредвиђених трошкова од око 700.000, динара за предузеће ( узорковање воде од стране ЗЗЈЗ Ужице 210.000,00 динара, ангажовање цистерне ЈКП ,,Наш Дом“ Пожега 144.000,00 динара и Вома-пумпе 320.000,00 динара) уз смањење прихода од водовода и канализације од 6% у односу на план. Поред тога, временске непогоде проузроковале су додатне кварове као на ППВ-у, прегоревање једне пумпе услед квара на дистрибутивној мрежи ЕПС-а, као и учестале кварове на црпном постројењу Деспотовићи у смислу престанка рада пумпе, па до немогућности искључења пумпе, што је довело до енормно високих рачуна за утрошену електричну енергију (око 1,1 милион динара за два месеца) и потребе израде новог разводног ормара, (процењена вредност 450.000,00 динара), који би омогућио нормалан рад црпног постројења уз неопходне радове на заштити бунарског постројења од продирања површинских вода. У циљу ефикасније припреме воде и технолошке спремности постројења на прилагођавање промењеним условима и временским приликама, неопходно је урадити потребне реконструкције на постројењу што ће захтевати како улагање финансијских средстава тако и ангажовање радника.

У међувремену, 30-ог септембра дошло је до потпуног престанка рада црпног постројења у ,,Деспотовићима“ што је довело до пада нивоа воде у резервоарима а самим тим пада притиска у секундарној мрежи и прекида водоснабдевања у вишим деловима града. Разматрајући настали проблем 01. октобра одлучили смо да предузмемо хитне мере у циљу разрешења. Полазећи од Закона о безбедности и здравља на раду, а имајући у виду Систематизацију и опис послова и радних задатака наших радника, закључили смо да са постојећом радном снагом, као и недовољном техничком опремљеношћу за извођење потребних радова, ми нисмо у могућности да реализујемо овај посао. Из тог разлога смо у понедељак 02. октобра, по хитном поступку расписали Јавну набавку мале вредности, истражујући које се Фирме баве овим пословима, и упутили захтев за понуду на више мејл адреса, захтевајући понуду до 13 часова истог дана, као и спремност да се са реализацијом посла почне 03.10. 2023.године. На нашу срећу јавила се фирма QH РЕМОНТ из Госпођинаца која је понудила цену од 143.000, динара без ПДВ-а авансно и извршење посла од 03.10. што смо одмах прихватили као једину понуду. Демонтажа цевовода није ишла тако лако како је извршилац очекивао, као и потреба прилагођавања система за прикључак нове пумпе ( коју смо имали на стању) тако да се посао одужио, али је на крају успешно реализован и постројење пуштено у рад 05.10 у 16 часова, након испирања цевовода.

Поред ових, непредвиђених трошкова очекује нас реализација још једног пројекта а то је реконструкција разводног ормара на црпном постројењу у ,,Деспотовићима“ и на ППВ, за које је расписана Јавна набавка мале вредности и изабран испопручилац материјала како би се успоставио нормалан режим и контрола рада на црпном постројењу, а што као резултат трба да има смањење трошкова електричне енергије.

Све ове непредвиђене околности довеле су до повећања губитка на РЈ Водовод и канализација, а бојим се да ће угрозити и досадашње постизање позитивних резултата пословања Предузећа.

Што се тиче стања секундарне водоводне мреже, морамо признати да је стање у појединим деловима града прилично лоше и да постоје бројни утврђени и неутврђени губици на водоводној мрежи а што је показала и Процена стања секундарне мреже која је урађена 2019.године. Непостојање стручног кадра, разуђеност послова, тешко успостављање приоритета, као и субјективни проблеми у предузећу додатно компликују ситуацију ( прековремени рад, годишњи одмори, незадовољство нивоом зарада итд. итд.). Какво је стање набоље говори чињеница да је идејни пројекат реконструкције водовода у улици Алексе Шантића и Василија Стевановића урађен 2018.године и да уз постојање стручног кадра нисмо успели да се макнемо даље све до 2023. године, када смо ангажовали Миљка Ковачевића за добијање употребне дозволе за санитарни чвор и касније буквално злоупотребили њега, за решавање проблема пројекта и успели да завршимо пројекат реконструкције мреже и коначно добијемо грађевинску дозволу. Тада се појавио други проблем у виду недовољног износа планираних средстава ( планирано 1.000.000,00 динара а по пројекту за грађевинску дозволу треба 3.500.000,00 динара) тако да је реализација морала бити померена за 2024.годину. Оно што је чињеница, то је да се реалан извор за инвестиције у предузећу креће на нивоу од 7 до 7,5 милиона динара колико износе средства амортизације. Сва остала средства, за реализацију било ког инвестиционог подухвата, планираног Програмом пословања, морају бити обезбеђена из позајмљених извора-кредита. Овде се поставља питање границе кредитног задужења и утицаја расхода финансирања на резултат пословања, посебно у условима инфлаторних кретања, када цене инпута расту брже од цена аутпута, а што је у случају КЈП ,,Елан“ тако очито. Недопустиво је да цена услуга буде социјална категорија ( осим у случају особа у стању социјалне потребе). Принцип ,,потрошач плаћа“ и ,, загађивач плаћа“ је опште прихваћени принцип за вршење делатности од општег значаја и ту нема компромиса. Ако неко жели ниже цене од ,,цене коштања“ мора бити спреман да субвенционише разлику у цени. Коначно Јавна Комунална предузећа послују као Привредни субјекти по свим принципима по којима послују сви привредни субјекти а то су: продуктивност, економичност и рентабилност. Министарство грађевинарства, саобраћаја и инфраструктуре организовало је јавну расправу о нацрту Закона о изменама и допунама Закона о комуналним делатностима, која је одржана од 24.03. до 14.04.2023.године. Један од аспеката, које је синдикат комуналаца Србије, поред одређивања нивоа зарада, предлагао јесте да се утврди прецизна методологија формирања цена комуналне услуге према крајњем кориснику, али и обавеза предузећа и јединице локалне самоуправе да у формирању цена својих услуга, морају сагледавати реалне новонастале екстерне трошкове ( инфлација, пораст минималне цене рада, пораст цена енергената итд.), поштујући принцип ефикасности. Сва комунална предузећа су привредна друштва, која свој приход остварују на тржишту па и њихов производ не би смео бити социјална категорија. Обавеза да се у предвиђеном периоду, променом тржишних услова повећава и цена комуналне услуге важан је елеменат стабилности пружања комуналне услуге, наравно не угрожавајући прописани праг приступачности потрошача. Када би се овакав механизам уградио у методологију, коју би усвојила јединица локалне самоуправе, не би било потребе за подношењем захтева за сагласност за промене цена, већ би постојао аутоматизам.

Друго питање које се поставља тиче се Закона о јавној својини, тачније евиденције водоводне и канализационе мреже у пословним књигама фактичког титулара, локалне самоуправе, на чему инсистира ДРИ и Министарство финансија, чиме би КЈП остала без обрачунате амортизације, као јединог реалног извора инвестирања и одржавања водовода и канализације а што би нужно довело до угрожавања функционисања система. Разрешење за овај проблем тражи се и у оквиру Пројекта ЕУ – подршка реформама у сектору вода, где КЈП ,,Елан“ и Општина Косјерић, као једни од 20 учесника у пилот пројекту реформе слушају захтеве Пројектног тима да категорија амортизације мора бити исказана као трошак у ЈКП, било да се имовина води билансно или ванбилансно у ЈП. Оно што је неспорно и по Закону о јавној својини и по Закону о комуналним делатностима, то је да мрежу у јавној својини могу да користе искључиво јавна комунална предузећа, чији је оснивач јединица локалне самоуправе, као пружаоци услуга од општег интереса и да као такве не могу бити предмет продаје, јавног извршења, стицања одржајем или хипотеке. Са аспекта формирања цена, важно је нагласити да Пројекат ЕУ – Подршка реформама у сектору вода полази од стварања услова за функционисање Водовода и канализације на принципу ,,поврата трошкова“ што значи да из цене морају да се покрију трошкови пословања и оствари нека, бар минимална акумулација, а да у структури трошкова, трошкови амортизације морају бити исказани као и фиксна накнада у смислу оперативне спремности система за функционисање. Све ово ће бити обухваћено Јединственом методологијом за обрачун цене услуга. Али то је све оно што нас тек очекује.

Што се тиче цена комуналних услуга, као што је напред наведено цене су повећане 01.07.2022. године 5%. Поред свих непредвиђених околности, које су се десиле 2023.године, дошло је до значајног раста цена свих инпута који делују на кретање цена коштања комуналних услуга. Тако је рецимо цена горива повећана са 197,00 динара на 214,00 динара, односно повећана је 8,63%. Цена електричне енергије за Привреду повећана је од 01.01.2023. године 8%, затим од 01.05.2023. године додатних 8% и најављено повећање од 01.11.2023.године од додатних 8%, што у крајњем даје повећање цена струје од 26% у току 2023.године. Имајући у виду да се 80% укупних трошкова електричне енергије КЈП ,,Елан“ односи на рад црпног постројења Деспотовићи, јасно је колико је то довело до повећања губитка РЈ Водовод и канализација. Када говоримо о ценама водоводног и инсталационог материјала оне су у периоду од 30.06.2022 до 30.09.2023.године повећане у просеку од 12% до 21%. Ипак највеће повећање бележе цене услуга ( узорковања воде, рад Вома пумпе, ПТТ услуге, провизије банака итд.) које су у просеку повећане 36%. Што се тиче зарада и минималне цене рада за 2024. годину предвиђено је повећање минималне цене рада са 230,00 динара на 271,00 динара, што је повећање од 17,82%. Такође је предвиђено повећање зарада у Јавном сектору од 10%. Када узмемо структуру запослених и број радника којима се врши доплата до минималне цене рада очекујемо повећање масе зарада од 13%, а самим тим и раст трошкова зарада. Сви ови подаци говоре о очекиваном расту трошкова у 2024. години које морају пратити одговарајући приходи, како би обезбедили пословање на принципу ,,поврата трошкова“ односно принципа ,,потрошач плаћа“ и ,,загађивач плаћа“.

Када погледамо последњу анализу КОМДЕЛ-а о ценама воде и канализације од 01.09.2023. године, видимо да су просечне цене испоручене воде у 54 јединице локалне самоуправе и ЈКП за домаћинства 69,23 динара и за Привреду 122,86 динара а, да на бази поднетих захтева који чекају сагласност ЈЛС у 2023.години, очекиване просечне цене воде за домаћинства би износила 96,36 динара и за привреду 156,16 динара. Ако знамо да су наше тренутне цене воде за домаћинства 49,19 динара и за привреду 103,39 динара то значи да су оне за домаћинства ниже 40,70% од просека и 18,83% ниже од просека за привреду. У односу на просечне цене на бази поднетих захтева наше цене су ниже 95.90% за домаћинства и 51,04% за привреду. У односу на цене у окружењу, за оне које су доставиле податке, цене у Пожеги су 69,90 и 126,90, ( захтеване 78,00 и 145,00), у Чајетини 68,00 и 77,40 (85,00 и 95,00), у Новој Вароши 62,08 и 93,12 (75,00 и 112,50), у Горњем Милановцу 55,00 и 120.50 (захтев није поднет), у Мионици 82,80 и 207,00. Од 54 локалне самоуправе само су цене за домаћинства ниже у Пријепољу и Варварину, док су и код њих цене за привреду веће. Према калкулацијама комуналних предузећа и по захтевима упућеним локалним самоуправама цене воде би трбало повећати у просеку 33% ( 39% за домаћинства и 27% за привреду). Да ли ће се то заиста и догодити зависи од одлука надлежних органа ЈЛС, али је извесно да би чак и такво повећање цена, поред тога што би бар донекле парирале наглом расту улазних трошкова, тешко обезбедиле реалан извор за инвестиције и још увек би биле далеко испод горњег прага приступачности. Наиме, једна просечна породица би и после корекције цена воду плаћала 1.445,40 динара месечно ( ако има 4 члана и ако је просечна месечна потрошња 15м3), што је 1,73% од просечне нето зараде, која према последњем објављеном податку за 07 месец износи 83.781,00 динара, а по методологији СКГО горњи праг приступачности рачуна за воду износи 3%.

Што се тиче одвођења отпадних вода, или цена услуга канализације, цене у Косјерићу су међу 5 општина са најнижим ценама, од 50 посматраних градова и општина. Садашње цене канализације по тарифи за грађане 15,20 динара и тарифи за привреду 25,90 динара су далеко испод просека за групу посматраних градова и општина која износи 31,32 за грађане и 54,84 динара за привреду. Према томе, цене канализације у Косјерићу су ниже за грађане 106%, а за привреду 111,00%. Када погледамо захтеве комуналних предузећа, упућених локалним самоуправама, за корекцију цена одвођења отпадних вода, наравно уколико ЈЛС дају сагласност, тада би просечне цене износиле 45,79 динара за домаћинства и 70,93 динара за привреду. Какав је однос цена одвођења отпадних вода у Косјерићу у односу на ове просечно захтеване илузорно је и говорити, јер су оне 3 пута ниже. Овако ниске цене канализације у Косјерићу су последица гравитационог система одвођења отпадних вода, што проузрокује чешћа загушења и веће трошкове одржавања. Учешће у пројекту изградње регионалног постројења за пречишћавање отпадних вода, које према идејном решењу предвиђа изградњу пет подстаница за препумпавање отпадних вода сигурно ће довести до значајног раста трошкова одвођења отпадних вода, поготову када имамо у виду раст цена електричне енергије у овој години. Како је и одвођење отпадних вода део Пројекта ЕУ- подршка реформама у сектору вода, у којима као део пилот пројекта учествују Општина Косјерић и КЈП ,,Елан“, логично је да ће и овде доћи до утврђивања Јединствене методологије и тарифе за обрачун за одвођење отпадних вода на принципу ,,поврата трошкова“ и стварања услова за несметано функционисање система укључујући и део акумулације за потребе реконструкције и проширења канализационог система. Али без обзира на то, када знамо да је праг приступачности за услуге одвођења отпадних вода 2% од просечне нето зараде по Методологији СКГО, као и да су очекиване цене, према захтевима упућеним локалним самоуправама 45,79 за домаћинства и 70,93 за привреду, као и да је просечна зарада за РС 83.781,00 динара, тада би рачун за одвођење отпадних вода за грађане РС износио 686,85 динара што би било 0,82%.

Имајући у виду да је просечна зарада у Косјерићу нижа од републичког просека и да према последњем објављеном податку РЗЗС за 07-ми месец износи 69.440,00 динара, ако применимо максимално очекиване цене за воду и канализацију, тада би цене воде давале рачун од 1445,40 динара а за канализацију 686,85 динара, што би значило издатак рачуна за воду 2,08% ( праг 3%) а за канализацију 0,99% (праг 2%), односно укупан издатак за воду и канализацију 2.132,35 динара што чини учешће од 3,07% ( укупан праг приступачности 5%). Ако би ове цене применили то би значило повећање цена воде за домаћинства 95,90% а за привреду 51,00%, односно цене канализације за домаћинства 384% (3,84 пута) а за привреду 174% ( 1,74 пута), а што се сигурно неће догодити.

Уколико би цене кориговали на ниво просека тренутно важећих цена за 54 посматрана града и општине, то значи да би цене воде формирали на нивоу од 69,30 динара за домаћинства (повећање од 40,88%) а за привреду 122,86 динара ( повећање 18,83%), а цене канализације за домаћинства 31,32 динара (повећање од 106%) а за привреду 54,84 динара ( повећање од 111,74). Полазећи од просечне зараде у Косјерићу од 69.440,00 динара, тада би рачун за воду износио 1.039,50 динара (учешће 1,50%) а за канализацију 469,80 динара (учешће 0,68%), односно укупно учешће 2,18% и износ рачуна 1.509,30 динара. Према томе, ни овакво повећање цена, са аспекта потрошача, корисника услуга, не доводи у питање приступачност ( пријемчивост ) услуге. Да ли ће, и колико цене бити повећане, зависи од одлуке надлежног органа ЈЛС. Неспорно је да смо ми, као предузеће, закаснили са захтевом за корекцијом цена у 2023. години, допустивши да нас непредвиђене околности изненаде и угрозе пословање, као и да неправилним постављањем приоритета дозволимо неконтролисан раст трошкова, пре свега електричне енергије, која је морала бити амортизована корекцијом цена услуга. Са друге стране, непостојање стручног кадра, па самим тим тешкоће у отклањању кварова, као и лоше стање дела секундарне мреже, довели су до повећаних утврђених и не утврђених губитака воде и потребе за додатним дотоком који је обезбеђиван са црпног постројења Деспотовићи.

Поред свих ових тврдоглавих показатеља који потврђују неопходност корекција цена комуналних услуга (воде и канализације), учешће у Пројекту ЕУ- подршка реформама у сектору вода, где се у Методологији за формирање цена посебно инсистира на увођењу фиксне накнаде – техничка спремност система, која би се посебно исказивала на рачуну. Многа Јавна предузећа која се баве водоснабдевањем, су већ од почетка 2023. године уградиле ову накнаду код издавања рачуна у износу од 80,00 до 200,00 динара. Тако је рецимо КЈП ,,Наш дом“ увео фиксну накнаду од 150,00. Сигурно је да ћемо и ми морати ту категорију накнаде уврстити у наш рачун, па зашто рецимо то не би урадили сад.

Јасно је да цене основних комуналних услуга морамо кориговати, како и у коликом обиму морамо одлучити у договору са Оснивачем. Ова анализа показује да износи рачуна за ове услуге неће угрозити кућне буџете просечних потрошача, односно да приступачност услуга неће бити доведена у питање.

Када говоримо о услугама изношења и одвоза комуналног отпада морамо рећи да су цене на нивоу просека за 50 општина и градова и ту изгледа да је све у реду. Међутим, велике количине комуналног отпада, посебно на приступним правцима са руралног подручја преузимају се буквално без накнаде, од непознатих корисника услуга, што реално смањује потенцијалне приходе. Неспорно је, да је боље да комунални отпад заврши у контејнерима него на дивљим депонијама, али је спорно што предузеће у том случају има третман добротворног друштва. Сличан третман предузеће има и кад је у питању одвоз крупног отпада, намештаја и слично, који се одлаже поред контејнера ,,непознатог порекла“. Ово су проблеми који се морају решити институционално, Одлуком или на други начин, уграђивањем ове категорије отпада у ценовник или пријавом потреба преузимања отпада и плаћањем сразмерне накнаде. Са друге стране, реализација пројекта ,,О-ДВА-ЈА-МО“, ангажовањем возача, два радника и возила готово три дана, за једну туру одвеженог отпада, где је до сада максимална количина износила 3,4 т, озбиљно угрожава рентабилност ове делатности. КЈП ,,Елан“ је покушао да прошири број корисника изношења смећа, достављањем канти и контејнера корисницима који до сада нису били корисници ове услуге и очекујемо резултате. При томе смо кренули од минималне површине од 50 до 80 м2. Раст цена горива , а посебно раст цена уља и мазива, као и кварови возила довели су до раста тошкова. На исти начин раст минималне цене рада и раст зарада у 2024.години свакако захтевају корекцију цена и ове услуге. Када знамо да је тренутна цена изношења смећа у Косјерићу 9,46 динара за домаћинства и 15,45 за привреду нижа у односу на цене у окружењу: Ариље 12,00 и 17,50 динара, Пожега 11,20 и 25,70, Ивањица 11,39 и 27,93, као и да је по калкулацијама комуналних предузећа цена која покрива трошкове и макар минималну акумулацију за домаћинства 14,00 динара/м2, онда је јасно да и КЈП ,,Елан“ мора извршити корекцију цене ове услуге. Имајући у виду да садашња цена услуге изношења смећа 9,01 динара без ПДВ, односно 9,46 динара са ПДВ, за домаћинством са просечном површином од 60 м2 даје рачун од 567,60 динара, што чини 0,81% од просечне нето зараде за Косјерић а да би цена од 14,00 динара дала рачун од 840,00 динара што чини 1,20% од просечне нето зараде за Косјерић.

Поред корекција цена ових услуга неопходно је извршити корекцију цена погребних услуга и то за 20% пре свега због раста минималне цене рада од 17,8%а и раста цена горива, мазива, резервних делова итд чиме би бар у некој мери ублажили раскорак улазних цена у калкулацији трошкова и прихода остварехих пружањем ове услуге,

Ова анализа показује да јекорекција цена неопходна. Како и у коликом износусвакако је решење у договору са Оснивачем. Наш предлог да се изврши корекција цена у предложеним процентима а које сигурно неће угрозити приступачност ових услуга, нити значајно утицати на кућни буџет корисника, имајући у виду просечну зараду за општину Косјерић. Искрено верујемо да ћете имати разумевања за наше проблеме и одобрити нам предвиђене корекције цена.

КЈП „ЕЛАН“ КОСЈЕРИЋ

Директор Славољуб Вујадиновић

\_\_\_\_\_\_\_\_\_\_\_\_\_\_\_\_\_